Il-Presidenza Ġermaniża tal-Kunsill u l-Parlament Ewropew laħqu qbil politiku proviżorju dwar ir-regoli aġġornati li jirregolaw il-fondi strutturali li jirfdu l-politika tal-UE għall-koeżjoni ekonomika, soċjali u territorjali. Il-ftehim ikopri l-parti l-kbira tat-test tal-abbozz il-ġdid ta' regolament dwar dispożizzjonijiet komuni (RDK). Dan l-att leġiżlattiv ġenerali jikkonsolida r-regoli għal tmien fondi u ser jirregola l-programmi li għandhom jiġu adottati fil-perjodu 2021-2027. Fuq kollox, jiddefinixxi ħames objettivi ta' politika ġodda li jirriflettu l-prijoritajiet politiċi tal-UE u li ser jiddeterminaw l-oqsma ta' investiment iffinanzjati mill-fondi: Ewropa aktar intelliġenti - trasformazzjoni ekonomika innovattiva u intelliġenti Ewropa aktar ekoloġika, b'livell baxx ta' emissjonijiet ta' karbonju Ewropa aktar konnessa - mobbiltà u konnettività tal-ICT reġjonali Ewropa aktar soċjali - implimentazzjoni tal-Pilastru Ewropew tad-Drittijiet Soċjali Ewropa eqreb lejn iċ-ċittadini – żvilupp sostenibbli u integrat ta' żoni urbani, rurali u kostali permezz ta' inizjattivi lokali. L-abbozz ta' regolament jintroduċi wkoll għadd ta' bidliet, bħal: tnaqqis fil-burokrazija għall-awtoritajiet ta' ġestjoni żieda fil-flessibbiltà għal allokazzjoni aktar effiċjenti ta' riżorsi tisħiħ tar-rabta mas-Semestru Ewropew introduzzjoni ta' kundizzjonijiet abilitanti li għandhom jiġu applikati matul il-perjodu ta' programmazzjoni, bħall-monitoraġġ effettiv tal-akkwist pubbliku, il-konformità mal-Karta tad-Drittijiet Fundamentali tal-UE u l-applikazzjoni tal-Konvenzjoni tan-NU dwar id-drittijiet ta' persuni b'diżabilità twettiq ta' rieżami ta' nofs it-terminu ġdid fl-2025 biex jiġi żgurat li l-programmi jindirizzaw b'mod adegwat sfidi ġodda li jistgħu jitfaċċaw fil-ġejjieni introduzzjoni ta' mekkaniżmu ġdid għall-monitoraġġ tal-klima għal kontribut b'saħħtu tal-fondi strutturali għall-kisba tal-miri klimatiċi tal-UE Rispons għall-kriżijiet Wara t-tifqigħa tal-COVID-19, il-qafas ta' koeżjoni eżistenti kien strumentali biex ingħata appoġġ rapidu lill-istati membri biex jindirizzaw l-effetti inizjali tal-pandemija. Abbażi ta' din l-esperjenza pożittiva, ġiet introdotta dispożizzjoni ġdida li tippermetti miżuri temporanji fl-użu tal-fondi b'reazzjoni għal ċirkostanzi eċċezzjonali u mhux tas-soltu. Barra minn hekk, fid-dawl tar-riperkussjonijiet ekonomiċi tal-pandemija, l-istati membri ser ikollhom flessibbiltà addizzjonali għat-trasferiment tar-riżorsi bejn il-fondi biex jindirizzaw aħjar il-ħtiġijiet speċifiċi tagħhom. Reġjuni u kofinanzjament Ir-RDK il-ġdid jiddefinixxi kemxejn mill-ġdid il-livelli limitu tat-tliet kategoriji ta' reġjuni: reġjuni inqas żviluppati - PDG per capita inqas minn 75 % tal-medja tal-UE reġjuni fi tranżizzjoni - PDG per capita bejn 75 % u 100 % tal-medja tal-UE reġjuni aktar żviluppati - PDG per capita ogħla minn 100 % tal-medja tal-UE Kull programm ta' koeżjoni jeħtieġ kontribuzzjonijiet nazzjonali flimkien ma' finanzjament tal-UE. Il-koleġiżlaturi qablu li s-sehem tar-riżorsi tal-UE ma għandux ikun ogħla minn: 85 % għal reġjuni inqas żviluppati u dawk ultraperiferiċi 70 % għal reġjuni fi tranżizzjoni li ġew ikklassifikati bħala inqas żviluppati fil-perjodu 2014-2020 60 % għal reġjuni fi tranżizzjoni 50 % għal reġjuni aktar żviluppati li qabel kienu kklassifikati bħala reġjuni fi tranżizzjoni 40 % għal reġjuni aktar żviluppati Il-Fond ta' Koeżjoni xorta ser jappoġġa biss dawk l-istati membri li l-ING per capita tagħhom huwa inqas minn 90 % tal-medja tal-UE. Ir-rata ta' kofinanzjament tal-UE mhux ser teċċedi l-85 %. Il-fondi strutturali u ta' investiment ewlenin huma l-Fond Ewropew għall-Iżvilupp Reġjonali, il-Fond Soċjali Ewropew Plus u l-Fond ta' Koeżjoni, filwaqt li l-Fond għal Tranżizzjoni Ġusta l-ġdid huwa parti mill-Patt Ekoloġiku Ewropew. Il-programmi ffinanzjati minn dawn il-fondi għandhom l-għan li jnaqqsu d-disparitajiet ekonomiċi u soċjali fost l-Istati Membri u fl-Ewropa, u b'hekk isaħħu s-suq uniku. Passi li jmiss It-test sħiħ tal-abbozz ta' regolament ser jiġi ffinalizzat mill-koleġiżlaturi fl-ewwel xhur tal-2021 taħt il-presidenza Portugiża.